‘સંકલ્પ’ થકી ન માત્ર બાળકોને ભણાવવામાં આવે છે, બલકે તેમને ત્યાં ભણવા આવતાં બાળકો સારામાં સારી શાળામાં પ્રવેશ મેળવે એવો પ્રયાસ પણ કરવામાં આવે છે. એટલે જ જે બાળકો ભણવામાં હોંશિયાર હોય છે, તેમને ખાનગી શાળાઓમાં પ્રવેશ અપાવવામાં આવે છે. આ રીતે છેલ્લાં ત્રણ વર્ષ દરમિયાન અત્યાર સુધીમાં 54 બાળકોને ખાનગી શાળામાં પ્રવેશ અપાવાયો છે. આ બાળકોમાં 28 બાળકો અને 26 બાળાઓ છે. આ બાળકોને દિલ્હી પબ્લિક સ્કૂલ, રામકૃષ્ણ મિશન સ્કૂલ, ડીએવી સ્કૂલ અને અન્ય ખ્રિસ્તી મિશનરી શાળાઓ જેવી ખાનગી શાળાઓમાં પ્રવેશ અપાવાય છે. આ બાળકોની શાળાની ફીથી માંડીને યુનિફોર્મ અને પુસ્તકોનો ખર્ચ તેઓ પોતે ઉઠાવે છે. આવી શાળામાં ભણતાં બાળકો ત્રીજા ધોરણથી 10મા ધોરણ સુધી અભ્યાસ કરે છે. ખાસ વાત એ છે કે આ તમામ બાળકોને NITના ભૂતપૂર્વ વિદ્યાર્થીઓએ દત્તક લીધાં છે અને તેઓ જ ભણવાનો સમગ્ર ખર્ચ પણ ઉઠાવે છે.